1Ievads

Devītajā ziņojumā par pārcelšanu un pārmitināšanu ir sniegta jaunākā informācija par pašreizējo situāciju kopš pēdējā, t. i., 8. decembra ziņojuma, un novērtētas darbības, kuras visas attiecīgās ieinteresētās personas veikušas no 2016. gada 8. decembra līdz 2017. gada 7. februārim (pārskata periods), lai īstenotu pārcelšanas un pārmitināšanas shēmu saistības.

Kopš 2016. gada 5. decembra Grieķijā ir ieradušās 3873 personas. To migrantu skaits, kas pašlaik atrodas Grieķijā, salīdzinājumā ar iepriekšējo pārskata periodu ir bijis stabils, un saskaņā ar 7. februāra situāciju tas ir apmēram 62 600 migrantu — aptuveni 15 000 personu Grieķijas salās un aptuveni 47 600 personu tās kontinentālajā daļā. Itālijā kopš 2016. gada 5. decembra ir ieradušās 15 614 personas. Eritrejas valstspiederīgo, kas ir galvenā valstspiederība, ar kuru var pretendēt uz pārcelšanu Itālijā, bija 3,6 % no visām personām, kas ieradās.

Astotajā ziņojumā Komisija noteica konkrētus mērķus — sākot no 2016. decembra, ik mēnesi pārcelt vismaz 1000 personu no Itālijas un vismaz 2000 personu no Grieķijas. Eiropadome savā pēdējā sanāksmē 15. decembrī apstiprināja Kopīgo rīcības plānu saistībā ar ES un Turcijas paziņojuma īstenošanu, kurā norādīti pārcelšanas mērķi Grieķijai un atkārtoti pauda aicinājumu vēl vairāk paātrināt pārcelšanu, jo īpaši attiecībā uz nepavadītiem nepilngadīgajiem un pastāvošajām pārmitināšanas shēmām. Neraugoties uz šiem aicinājumiem, rezultāti ir dažādi.

Pārskata periodā pārceltas vēl 3813 personas, līdz ar to kopējais līdz šim pārcelto personu skaits ir 11 966 (8766 no Grieķijas un 3200 no Itālijas). Decembrī tika pārceltas 1926 personas (764 — no Itālijas un 1162 — no Grieķijas), kas ir jauns pārcelšanas rādītājs gan no Itālijas, gan Grieķijas, un līdz ar to ir pārcelts vairāk nekā 10 000 personu. Janvāra rezultāti (551 pārcelšana no Itālijas un 1131 — no Grieķijas) liecina par pārcelšanas procesa no Grieķijas stabilizēšanos, mēnesī pārceļot aptuveni 1000 personu. Tomēr, neraugoties uz faktu, ka šie skaitļi liecina par pozitīvu vispārējo tendenci, tie joprojām neatbilst Komisijas izvirzītajiem mērķiem, un attiecībā uz pārcelšanu no Grieķijas — jo vairāk Eiropadomes apstiprinātajiem mērķiem.

Attiecībā uz pārmitināšanu — 2015. gada jūlija secinājumu īstenošana ar mērķi pārmitināt 22 504 personas joprojām tiek īstenota, un līdz šim ir pārmitinātas 13 968 personas, kam nepieciešama starptautiskā aizsardzība, kas ir vairāk nekā puse no saskaņotā skaita. Kopš 2016. gada 6. decembra ir pārceltas 913 personas — galvenokārt no Turcijas, Jordānijas un Libānas. Daļa no pārmitināšanas šīs Eiropas shēmas ietvaros arī kalpo, lai īstenotu ES un Turcijas paziņojumā noteikto mehānismu “viens pret vienu”. Kopš sākuma datuma, proti, 4. aprīļa, minētā mehānisma ietvaros no Turcijas uz ES pārmitinātas 3098 personas, tostarp 487 personas kopš iepriekšējā ziņojuma.

2Pārcelšana

2.1Svarīgākā informācija pārskata periodā

Pēc astotā ziņojuma pieņemšanas Komisija aicināja praktiski visas dalībvalstis bilaterāli palielināt savus centienus, lai sasniegtu noteiktos mērķus. Jau aktīvi strādājošās dalībvalstis un asociētās valstis reaģēja pozitīvi un iesniedza Komisijai savus ikmēneša saistību plānus. Tomēr stāvoklis attiecībā uz dažām citām dalībvalstīm ir skumjš. Ungārija, Austrija un Polija joprojām ir vienīgās dalībvalstis, kas nav pārcēlušas nevienu personu. Slovākija joprojām pārcelšanu veic ļoti ierobežotā skaitā, un Čehija nav uzņēmusies saistības kopš 2016. gada maija un nav pārcēlusi nevienu personu kopš 2016. gada augusta.

Salīdzinājumā ar mērķi ik mēnesi pārcelt 2000 personu no Grieķijas 2016. gada decembrī tika pārceltas 1162 personas un 2017. gada janvārī — 1131 persona, un decembra saistības bija 1178 pārcelšanas un 2017. gada janvārī — 1550 pārcelšanas. Mērķu sasniegšana ir iespējama, ja visas dalībvalstis uzņemas saistības un regulāri katru mēnesi un saskaņā ar tām iedalīto personu skaitu īsteno personu pārcelšanu. Jo īpaši, lai sasniegtu mērķi pārcelt 2000 personu, būtu nepieciešams, lai tās dalībvalstis, kas nav pārcēlušas nevienu personu vai pārcēlušas tikai ierobežotu skaitu personu (Čehija, Ungārija, Horvātija, Austrija, Polija un Slovākija), sāktu to darīt nekavējoties. Turklāt tam būtu nepieciešams, lai Beļģija un Spānija uzņemtos ikmēneša saistības saskaņā ar tām iedalīto personu skaitu un lai Portugāle, Rumānija un Lietuva atsāktu uzņemties ikmēneša saistības. Tomēr būtu jāatzīst, ka Igaunija, Latvija, Lietuva, Luksemburga, Malta un Somija sekmīgi pilda savas saistības. Turklāt, saglabājot pašreizējo ritmu, Šveice un Norvēģija savas pārcelšanas saistības pilnībā īstenos līdz 2017. gada martam. Citām dalībvalstīm, kas tikai nesen sāka pārcelšanu no Grieķijas, vēl ir daudz jāveic, lai panāktu dalībvalstis un asociētās valstis, kuras ir sasniegušas labākus rezultātus.

Grieķijas iestādes vēl vairāk uzlaboja reģistrācijas efektivitāti un pārplānoja termiņus, lai līdz 2017. gada maijam būtu pilnībā reģistrēti visi provizoriski reģistrētie pieteikuma iesniedzēji (tostarp tie, kuru valstspiederība ļauj pretendēt uz pārcelšanu). Ir būtiski, lai pēc iespējas drīz tiktu sasniegts ikmēneša mērķis, lai pieteikuma iesniedzējiem nebūtu ilgstoši jāgaida, kā arī lai izvairītos no sekundārās kustības draudiem.